
Objektum detektáló neurális hálózat predikciós pontosságának vizsgálata zajterheléssel

A munkám egy objektumdetektáló neurális hálózat predikciós pontosságának vizsgálata zajterheléssel. A témám azért aktuális, mert egy önvezető jármű kamera alapú környezet felismerő rendszerének szerves részét képezik ezek a megoldások, és megbízhatóságukat könnyen befolyásolhatják az időjárási viszonyok, mint például a köd, vagy ha a felismerendő objektum rongált (egy tábla össze van firkálva). Fontos ezért tisztában lennünk a romlás mértékével zajterhelt bemeneti képek esetén, hogy a későbbiekben egy robosztus rendszert tudjunk létrehozni. Munkám során megvizsgáltam, hogy egy objektumdetektáló hálózat különböző tanulható paraméterszám mellett hogyan képes teljesíteni zajterhelt bemeneteken. Általánosságban elmondható, hogy a nagyobb tanulható paraméterszámmal rendelkező architektúra nagyobb pontossággal szokott rendelkezni. Ez felveti a kérdést, hogy zajterhelt bemeneteken is érvényesül-e ez a kijelentés, és ha igen akkor milyen mértékben. A vizsgálatomhoz készítettem több kiértékelő adatkészletet zajterhelésekkel, illetve egyet anélkül, és ezeken tanulmányoztam a YOLOv5 modell kis- és nagy paraméterszámmal rendelkező típusainak átlagos predikciós pontosságait és azok változását. A zajterhelésekhez az FGSM (Fast Gradient Sign Method) módszerét használtam, valamint esős képeket emuláltam. Eredményül a kiértékelt mérési adatok nagyobb belátást adnak arra, hogy zajterhelt adatokon hogyan teljesít a mai egyik legkorszerűbb objektumdetektáló hálózat tanulható paraméterszámától függően. A YOLOv5 nagyobb tanulható paraméterszámmal rendelkező típusának predikciós pontosságának romlásának mértéke jelentősen alacsonyabb lett a kisebb modellével szemben.

